Na temelju članka 12. Zakona o studentskom zboru i drugim studentskim organizacijama (“Narodne novine”, broj: 71/07., dalje: Zakon), članka 5., 6. i 7. Pravilnika o financiranju Studentskog zbora Sveučilišta u Zagrebu (od 7. travnja 2009. godine), Skupština Studentskog zbora Sveučilišta u Zagrebu na svojoj 29. elektroničkoj sjednici održanoj 2. srpnja 2025. godine, donijela je

**JAVNI NATJEČAJ**

**za**

**financiranje programa studentskih organizacija i studenata**

**Sveučilišta u Zagrebu**

**u 2025. godini**

**OSNOVNA PRAVILA**

1. Javni natječaj za financiranje programa studentskih organizacija i studenata Sveučilišta u Zagrebu (dalje: Javni natječaj), raspisuje se za programe koji se izvode u 2025. godini.
2. Predviđeni iznos financijskih sredstva koja će se dodijeliti putem ovog Javnog natječaja iznosi **115.000,00 eura.**
3. Prijave programa na Javni natječaj podnose se najkasnije do **28. srpnja 2025. u 12:00.**
4. Prijave programa na Javni natječaj podnose se putem aplikacije dostupne na: **https://vidra.srce.hr/**, a kojoj se pristupa putem AAI@EduHr identiteta.
5. Sva službena komunikacija od tijela Javnog natječaja odvijat će se putem sljedeće e-mail adrese: **szzg.programi@unizg.hr**
6. Sastavni dio teksta Javnog natječaja su **Upute za provođenje Javnog natječaja**, u kojima su sadržana **potpuna** pravila koja reguliraju provođenje Javnog natječaja, uključujući obveze za prijavitelje programa. Nadalje donosimo pregled osnovnih pravila relevantnih za prijavitelje, ali preporučujemo prijaviteljima da pročitaju cjelokupne Upute.

**FORMALNI UVJETI**

**NAPOMENA:** Iako nije dio formalnih uvjeta, bitno je za napomenuti da svaki uz svaki traženi trošak prijavitelj treba priložiti **2 ponude**, u protivnom se taj trošak neće smatrati prihvatljivim i za njegovo pokriće se neće moći dobiti financijska sredstva. Iznimno, Povjerenstvo za provedbu Javnog natječaja može prihvatiti troškove bez 2 ponude ako za to postoji opravdan i obrazložen razlog. Ponude trebaju biti **naslovljene na prijavitelja** (ili na sastavnicu na kojoj prijavitelj/osoba ovlaštena za zastupanje prijavitelja studira) i moraju biti **izdane nakon 2.1.2025.**

1. **Student pojedinac**

|  |  |  |
| --- | --- | --- |
| **Uvjet** | **Prilaže se uz prijavu** | **Napomene** |
| Status studenta na Sveučilištu | Da | Potvrda mora biti izdana nakon 2.7.2025. |
| Protiv prijavitelja se ne vodi kazneni postupak za kaznena djela koja se progone po službenoj dužnosti | Da | Potvrda mora biti izdana nakon 2.7.2025. |
| Prijava sadrži popunjen obrazac prijave i troškovnik | Da | / |
| Prijavitelj je predao financijska izvješća za svoje programe koji su financirani u prethodnim ciklusima Javnog natječaja | Ne, tijela Javnog natječaja sama provjeravaju | / |

1. **Studentska organizacija s pravnom osobnosti (npr. udruga)**

|  |  |  |
| --- | --- | --- |
| **Uvjet** | **Prilaže se uz prijavu** | **Napomene** |
| Studentska org. je upisana u matični registar u RH | Ne, tijela Javnog natječaja sama provjeravaju | Za većinu studentskih org. matični registar je registar udruga RH. |
| Studentska org. je upisana u Upisnik studentskih organizacija Sveučilišta u Zagrebu | Ne, tijela Javnog natječaja sama provjeravaju | / |
| Studentska org. je upisana u Registar neprofitnih organizacija | Ne, tijela Javnog natječaja sama provjeravaju | / |
| Studentska org. nema evidentiran dug po osnovi javnih davanja | Da | Potvrda mora biti izdana nakon 2.7.2025. |
| Protiv studentske org. se ne vodi kazneni postupak za kaznena djela koja se progone po službenoj dužnosti | Da | Potvrda mora biti izdana nakon 2.7.2025. |
| U ime prijavitelja prijavu podnosi osoba ovlaštena za zastupanje studentske org. | Ne, tijela Javnog natječaja sama provjeravaju | To je isključivo osoba koja je upisana u matični registar u RH i Upisnik studentskih org. Sveučilišta u Zagrebu, s tekućim mandatom. |
| Protiv osobe ovlaštene za zastupanje studentske org. koja prijavljuje program se ne vodi kazneni postupak za kaznena djela koja se progone po službenoj dužnosti | Da | Potvrda mora biti izdana nakon 2.7.2025. |
| Prijava sadrži popunjen obrazac prijave i troškovnik | Da | / |
| Studentska org. je predala financijska izvješća za svoje programe koji su financirani u prethodnim ciklusima Javnog natječaja | Ne, tijela Javnog natječaja sama provjeravaju | / |

1. **Studentska organizacija bez pravne osobnosti (npr. studentski zbor)**

|  |  |  |
| --- | --- | --- |
| **Uvjet** | **Prilaže se uz prijavu** | **Napomene** |
| Studentska org. je upisana u Upisnik studentskih organizacija Sveučilišta u Zagrebu | Ne, tijela Javnog natječaja sama provjeravaju | / |
| U ime prijavitelja prijavu podnosi osoba ovlaštena za zastupanje studentske org. | Ne, tijela Javnog natječaja sama provjeravaju | To je isključivo osoba koja je upisana u Upisnik studentskih org. Sveučilišta u Zagrebu, s tekućim mandatom. |
| Protiv osobe ovlaštene za zastupanje studentske org. koja prijavljuje program se ne vodi kazneni postupak za kaznena djela koja se progone po službenoj dužnosti | Da | Potvrda mora biti izdana nakon 2.7.2025. |
| Prijava sadrži popunjen obrazac prijave i troškovnik | Da | / |
| Studentska org. je predala financijska izvješća za svoje programe koji su financirani u prethodnim ciklusima Javnog natječaja | Ne, tijela Javnog natječaja sama provjeravaju | / |

**TIJEK POSTUPKA**

1. Nakon završetka roka za podnošenje prijava, Povjerenstvo za provedbu Javnog natječaja će provesti provjeru ispunjavaju li prijave formalne uvjete.
2. Prijave koje ispunjavaju formalne uvjete će ući u sljedeću fazu postupka, prijave koje sadržavaju neotklonjive greške će biti odbačene, a prijave koje sadržavaju **otklonjivu grešku će biti biti pozvane da je otklone u roku od 5 dana.**
3. Povjerenstvo za provedbu Javnog natječaja će provesti **test prihvatljivosti troškova** svakog programa koji ispunjava formalne uvjete. Više informacija o načinu utvrđivanja prihvatljivosti troškova se nalazi u Uputama.
4. Programi s prihvatljivim troškovima će biti **bodovani** od strane Povjerenstva za provedbu Javnog natječaja. Više informacija o načinu bodovanja se nalazi u Uputama.
5. Povjerenstvo za provedbu Javnog natječaja će **dodijeliti financijska sredstva** programima **na temelju broja boda i iznosa prihvatljivih troškova.**
6. Povjerenstvo za provedbu Javnog natječaja će u privremenim rezultatima objaviti iznos dodijeljenih financijskih sredstava i popis prihvatljivih troškova na koje se dodijeljena financijska sredstva mogu trošiti, **ostavljajući prijavitelju slobodu da samostalno raspodjeli dodijeljen iznos na prihvatljive troškove.**
7. Povjerenstvo za provedbu Javnog natječaja će objaviti **privremene rezultate Javnog natječaja** najkasnije **do 27. kolovoza 2025.**
8. Prijavitelji programa će imati rok od 7 dana od objave privremenih rezultata da podnesu prigovore, o kojima će biti objavljena odluka u roku od 14 dana od završetka roka za podnošenje prigovora.
9. Nakon rješavanja o prigovorima, konačni prijedlog financiranja studentskih programa će biti usvojen od strane Skupštine Studentskog zbora Sveučilišta u Zagrebu, i potom Senata Sveučilišta u Zagrebu, nakon čega će biti objavljeni **konačni rezultati** Javnog natječaja.
10. Nakon objave konačnih rezultata, financijska sredstva dodijeljena na temelju Javnog natječaja će biti **doznačena sastavnicama** na kojima studiraju prijavitelji programa, odnosno osobe ovlaštene za zastupanje koji su prijavile program.

**OBVEZE ZA PRIJAVITELJE**

1. Programi koji su financirani putem ovog Javnog natječaja dužni su **isticati Studentski zbor kao pokrovitelja** programa, odnosno novi logotip Studentskog zbora.
2. Dobitnici financijskih sredstava iz Javnog natječaja dužni su **financijska sredstva koristiti namjenski i u 2025. godini**, u skladu s rezultatima Javnog natječaja, a u protivnom su ih dužni vratiti. Promjena točnog datuma održavanja programa je dozvoljena bez posebnog odobrenja, ako se program i dalje održava u 2025. godini.
3. **Zabranjeno je dvostruko financiranje istih troškova**. U slučaju da prijavitelj ostvari drugi izvor pokrića određenog troška, on je dužan vratiti odobrena financijska sredstva u odgovarajućem iznosu.
4. **Zabranjeno je ostvarivanje zarade** na programima koji se financiraju putem ovog Javnog natječaja.
5. Dobitnici financijskih sredstava iz Javnog natječaja dužni su dostaviti Studentskom zboru i svojoj sastavnici **izvješće o provedbi programa** **do 1. veljače 2026.** Obrazac izvješća će se objaviti uz konačne rezultate, a obavezno sadrži **račune** kojima se dokazuje namjensko trošenje financijskih sredstava.
6. Nadzor nad korištenjem financijskih sredstava i izvršavanjem ostalih obveza dobitnika financijskih sredstava na Javnog natječaju vrše Studentski zbor i Sveučilište.

----------------------------------------------------------------------------------------------------------------

**Upute o provedbi Javnog natječaja**

**1) Tijela Javnog natječaja**

Sastav tijela

Članak 1.

1. Tijela javnog natječaja djeluju u sljedećem sastavu:
2. Povjerenstvo za provedbu javnog natječaja ima 7 članova, od kojih 4 imenuje Skupština Studentskog zbora iz redova studenata Sveučilišta, sukladno odredbama Statuta Studentskog zbora; a Sveučilište imenuje 3 člana iz redova nastavnog osoblja Sveučilišta.
3. Povjerenstvo za prigovore ima 7 članova, od kojih 4 imenuje Skupština Studentskog zbora iz redova studenata Sveučilišta, sukladno odredbama Statuta Studentskog zbora; a Sveučilište imenuje 3 člana iz redova nastavnog osoblja Sveučilišta.
4. Odbor za administrativnu pomoć ima jednog ili više članova, koje imenuje Skupština Studentskog zbora sukladno odredbama Statuta Studentskog zbora.
5. Skupština Studentskog zbora imenuje predsjednike tijela javnog natječaja, sukladno odredbama Statuta Studentskog zbora.

Ograničenja članstva i rada u tijelima Javnog natječaja

Članak 2.

1. Član tijela Javnog natječaja ne može prijaviti program na Javni natječaj niti biti član studentske organizacije koje je prijavila program na Javni natječaj.
2. Ista osoba ne može biti član više od jednog tijela Javnog natječaja.
3. Član tijela Javnog natječaja mora se izuzeti iz raspravljanja i odlučivanja o prijavama s kojima se nalazi u sukobu interesa, odnosno prema kojima ima materijalne i druge interese.
4. U slučaju iz stavka 3. ovog članka, član tijela Javnog natječaja mora objaviti sukob interesa. Popis svih sukoba interesa se objavljuje s konačnim rezultatima Javnog natječaja.

Nadležnost tijela

Članak 3.

1. Povjerenstvo za provedbu javnog natječaja nadležno je za sastavljanje popisa valjanih prijava i prijava koje nisu zadovoljile formalne uvjete, za utvrđivanje prihvatljivih troškova i bodovanje valjanih prijava, utvrđivanje iznosa financijskih sredstava za dodjelu te o svim drugim pitanjima provedbe Javnog natječaja.
2. Za sve iznimne situacije koje odstupaju od predviđene procedure Javnog natječaja, Povjerenstvo za provedbu Javnog natječaja je ovlašteno odlučiti o najprikladnijem rješenju, vodeći se dobrim praksama javnih natječaja.
3. Povjerenstvo za prigovore nadležno je za rješavanje prigovora na odluke Povjerenstva za provedbu javnog natječaja.
4. Odbor za administrativnu pomoć nadležan je za administrativnu pomoć Povjerenstvu za provedbu javnog natječaja i Povjerenstvu za prigovore, u opsegu koji odrede ta tijela.

**2) Prijave i formalni uvjeti**

Kategorije prijavitelja

Članak 4.

Na Javni natječaj se mogu prijaviti sljedeće kategorije prijavitelja:

1. student pojedinac;
2. studentska organizacija s pravnom osobnosti;
3. studentska organizacija bez pravne osobnosti.

Zastupanje prijavitelja

Članak 5.

1. Studentske organizacije s pravnom osobnosti isključivo zastupa osoba s tekućim mandatom upisana u matični registar u Republici Hrvatskoj i Upisnik studentskih organizacija Sveučilišta.
2. Studentske organizacije bez pravne osobnosti isključivo zastupa osoba s tekućim mandatom upisana u Upisnik studentskih organizacija Sveučilišta.

Formalni uvjeti za studenta pojedinca

Članak 6.

1. Prijava u kategoriji “student pojedinac”, mora ispunjavati sljedeće formalne uvjete:
2. prijavitelj ima status studenta na sastavnici Sveučilišta;
3. protiv prijavitelja se ne vodi kazneni postupak za kaznena djela koja se progone po službenoj dužnosti;
4. prijava sadrži popunjen obrazac prijave i troškovnik, koji se objavljuju uz tekst Javnog natječaja;
5. prijavitelj je predao financijska izvješća za svoje programe koji su financirani na prethodnim ciklusima Javnog natječaja.
6. Prijavitelj u sklopu prijave programa dostavlja potvrde, izdane nakon raspisivanja Javnog natječaja, kojima dokazuje ispunjavanje uvjeta iz stavka 1. podstavka a) i b) ovog članka, a Povjerenstvo za provedbu Javnog natječaja utvrđuje ispunjavanje formalnih uvjeta na temelju dostavljenih potvrda.
7. Povjerenstvo za provedbu Javnog natječaja samostalno pribavlja podatke kojima utvrđuje ispunjavanje uvjeta iz stavka 1. podstavka c) i d) ovog članka.
8. Prijava koja ispunjava sve uvjete iz stavka 1. ovog članka smatrat će se valjanom. Iznimno, s prijavama s otklonjivim propustom u formalnim uvjetima postupit će se sukladno članku 9. ovih Uputa.

Formalni uvjeti za studentsku organizaciju s pravnom osobnosti

Članak 7.

1. Prijava u kategoriji “studentska organizacija s pravnom osobnosti” mora ispunjavati sljedeće formalne uvjete:
2. prijavitelj je upisan u matični registar u Republici Hrvatskoj;
3. prijavitelj je upisan u Upisnik studentskih organizacija Sveučilišta;
4. prijavitelj je upisan u Registar neprofitnih organizacija;
5. prijavitelj nema evidentiran dug po osnovi javnih davanja;
6. protiv prijavitelja se ne vodi kazneni postupak za kaznena djela koja se progone po službenoj dužnosti;
7. u ime prijavitelja je prijavu predala osoba ovlaštena za zastupanje organizacije, sukladno članku 5. stavku 1. ovih Uputa;
8. protiv osobe ovlaštene za zastupanje organizacije koji prijavljuje program se ne vodi kazneni postupak za kaznena djela koja se progone po službenoj dužnosti;
9. prijava sadrži popunjen obrazac prijave i troškovnik, koji se objavljuju uz tekst Javnog natječaja;
10. prijavitelj je predao financijska izvješća za svoje programe koji su financirani na prethodnim ciklusima Javnog natječaja.
11. Prijavitelj u sklopu prijave programa dostavlja potvrde, izdane nakon raspisivanja Javnog natječaja, kojima dokazuje ispunjavanje uvjeta iz stavka 1. podstavka d), e) i g) ovog članka, a Povjerenstvo za provedbu Javnog natječaja utvrđuje ispunjavanje formalnih uvjeta na temelju dostavljenih potvrda.
12. Povjerenstvo za provedbu natječaja samostalno pribavlja podatke kojima utvrđuje ispunjavanje uvjeta iz stavka 1. podstavka a), b), c), f), h) i i) ovog članka.
13. Prijava koja ispunjava sve uvjete iz stavka 1. ovog članka smatrat će se valjanom. Iznimno, s prijavama s otklonjivim propustom u formalnim uvjetima postupit će se sukladno članku 9. ovih Uputa..

Formalni uvjeti za studentsku organizaciju bez pravne osobnosti

Članak 8.

1. Prijavitelj u kategoriji “studentska organizacija bez pravne osobnosti” mora ispunjavati sljedeće formalne uvjete:
2. prijavitelj je upisan u Upisnik studentskih organizacija Sveučilišta;
3. u ime prijavitelja je prijavu predala osoba ovlaštena za zastupanje organizacije, sukladno članku 5. stavku 2. ovih Uputa;
4. protiv osobe ovlaštene za zastupanje organizacije koji prijavljuje program se ne vodi kazneni postupak za kaznena djela koja se progone po službenoj dužnosti;
5. prijava sadrži popunjen obrazac prijave i troškovnik, koji se objavljuju uz tekst Javnog natječaja;
6. prijavitelj je predao financijska izvješća za svoje programe koji su financirani na prethodnim ciklusima Javnog natječaja.
7. Prijavitelj u sklopu prijave programa dostavlja potvrde, izdane nakon raspisivanja Javnog natječaja, kojima dokazuje ispunjavanje uvjeta iz stavka 1. podstavka c) ovog članka, a Povjerenstvo za provedbu Javnog natječaja utvrđuje ispunjavanje formalnih uvjeta na temelju dostavljenih potvrda.
8. Povjerenstvo za provedbu natječaja samostalno pribavlja podatke kojima utvrđuje ispunjavanje uvjeta iz stavka 1. podstavka a), b), d) i e) ovog članka.
9. Prijava koja ispunjava sve uvjete iz stavka 1. ovog članka smatrat će se valjanom. Iznimno, s prijavama s otklonjivim propustom u formalnim uvjetima postupit će se sukladno članku 9. ovih Uputa.
10. Iznimno od odredbi ovog članka, Studentski zbor ne može prijavljivati programe na vlastiti Javni natječaj.

Otklonjivi propusti

Članak 9.

1. Po završetku roka za prijave na Javni natječaj, Povjerenstvo za provedbu Javnog natječaja će u roku od 10 dana obavijestiti prijavitelje čije prijave ne ispunjavaju formalne uvjete zbog otklonjivog propusta te im odrediti rok od 5 dana da dostave izmjene i dopune prijava. Ako prijavitelj ne pošalje valjane izmjene i dopune prijava u navedenom roku, Povjerenstvo za provedbu Javnog natječaja će odbaciti prijavu.
2. Otklonjivim propustom iz stavka 1. ovog članka se smatra propust u obliku neispunjavanja jednog od formalnih uvjeta za prijavu. Neispunjavanje više od jednog formalnog uvjeta ili nedostatak koji se ne može otkloniti dostavom izmjena i dopuna prijave, smatrat će se neotklonjivim propustom.

**3) Prihvatljivost troškova**

Prihvatljivi troškovi

Članak 10.

1. Povjerenstvo za provedbu Javnog natječaja će pregledati prijave koje su ispunile formalne uvjete i utvrditi prihvatljive programe, odnosno prihvatljive troškove unutar programa i strukturu i iznos u kojem su ti troškovi prihvatljivi.
2. Povjerenstvo za provedbu Javnog natječaja pri odlučivanju o prihvatljivosti troškova odlučuje diskrecijski, vodeći se načelom pravičnosti, a osobito uzima u obzir: uobičajene tržišne cijene, mogućnosti besplatnog pribavljanja sličnih stavki, adekvatnost traženih troškova s obzirom na studentsku narav programa, nužnost troška cjelokupni program te utjecaj troška na ostvarenje ciljeva i svrha programa.
3. Kategorije troškova koje se načelno smatraju prihvatljivim u okviru Javnog natječaja su:
4. putni troškovi sudionika i predavača na programu;
5. smještaj sudionika i predavača na programu;
6. troškovi kotizacija ili ulaznica;
7. troškovi promotivnih aktivnosti u svrhu jačanja vidljivosti programa;
8. troškovi najma prostora;
9. troškovi nabave materijala, opreme i alata nužnih za izvedbu programa;
10. troškovi naknada za rad suradnika, ali samo za osobe koje nisu dio organizacijskog tima programa, odnosno studentske organizacije koja organizira program;
11. troškovi nabave, izrade ili održavanja digitalnih alata;
12. i druge kategorije, sukladno odluci Povjerenstva za provedbu Javnog natječaja.

Obveza dvije ponude

Članak 11.

1. Svaka stavka troškovnika prijavljenog programa mora biti potkrijepljena s barem dvije ponude, ne starije od 6 mjeseci od dana raspisivanja Javnog natječaja.
2. Stavka troškovnika koja nije potkrijepljena dvjema ponudama sukladno stavku 1. ovog članka smatrat će se neprihvatljivim troškom.
3. Iznimno od stavka 2. ovog članka, Povjerenstvo za provedbu Javnog natječaja može uvažiti stavku troškovnika bez dvije ponude ako postoji obrazložen i opravdan razlog izostanka jedne ili obje ponude.

**4) Određivanje iznosa financiranja**

Bodovanje programa

Članak 12.

1. Povjerenstvo za provedbu Javnog natječaja će bodovati svaki program koji sadrži prihvatljive troškove, vodeći se sljedećim kriterijima:
2. Značaj za sudionike programa - do 20 bodova;
3. Značaj za studentsku zajednicu - do 10 bodova;
4. Značaj za širu zajednicu - do 5 bodova;
5. Potencijal za medijsku promidžbu - do 10 bodova;
6. Međunarodni karakter programa - do 10 bodova;
7. Kvaliteta programa - do 30 bodova;
8. Posebnost programa - do 5 bodova;
9. Subjektivna ocjena - do 10 bodova.
10. Konačni broj bodova za svaki program se utvrđuje tako što se zbroje dodijeljeni bodovi svakog člana povjerenstva za taj program i zbroj bodova se podijeli s brojem članova povjerenstva koji su bodovali taj program.

Određivanje iznosa financiranja programa

Članak 13.

1. Pri određivanju iznosa financiranja programa, Povjerenstvo za provedbu Javnog natječaja će svoje odluke temeljiti na iznosu traženih prihvatljivih troškova i ostvarenom broju bodova, utvrđujući postotak prihvatljivih troškova programa koji će se financirati dodijeljenim financijskim sredstvima.
2. Povjerenstvo za provedbu Javnog natječaja će odlukom odrediti iznos financiranja programa i popis prihvatljivih troškova na koje se dodijeljena financijska sredstva mogu trošiti, ostavljajući prijavitelju slobodu da samostalno raspodjeli dodijeljen iznos na prihvatljive troškove.
3. Povjerenstvo za provedbu Javnog natječaja će odlukama iz stavka 3. ovog članka raspodijeliti 90% predviđenih financijskih sredstava za Javni natječaj, a 10% financijskih sredstava ostaviti u rezervi za odlučivanje o prigovorima.

**5) Rezultati i prigovori**

Privremeni rezultati

Članak 14.

1. Nakon što provede postupak Javnog natječaja i donese odluke iz članka 13. Uputa, Povjerenstvo za provedbu Javnog natječaja će objaviti privremene rezultate Javnog natječaja na mrežnim stranicama Studentskog zbora i Sveučilišta.
2. Privremeni rezultati Javnog natječaja sadrže popis svih prijava, točan razlog odbacivanja prijava koje nisu ispunile formalne uvjete, broj bodova po kategorijama ocjenjivanja za svaki valjano prijavljeni program, za svaki prihvaćeni program oznaku koji su troškovi prihvatljivi, iznos financijskih sredstava koji je dodijeljen za financiranje prihvatljivih troškova tog programa te upute o načinu i roku podnošenja prigovora.
3. Privremeni rezultati Javnog natječaja objavljuju se najkasnije 30 dana nakon završetka roka za prijave programa.
4. Na privremene rezultate Javnog natječaja svaki prijavitelj ima pravo na prigovor u roku od 7 dana od dana objave privremenih rezultata.

Odlučivanje o prigovorima

Članak 15.

1. Nakon proteka roka za prigovore, Povjerenstvo za prigovore će odlučiti o prigovorima i objaviti svoje odluke u roku od 14 dana.
2. Kod odlučivanja o prigovorima, Povjerenstvo za prigovore će se voditi istim načelima i kriterijima kao i Povjerenstvo za provedbu Javnog natječaja.
3. Nakon što odluči o prigovorima na privremene rezultate, Povjerenstvo za prigovore će obavijestiti Povjerenstvo za provedbu Javnog natječaja, ako je ostalo neraspodijeljenih financijskih sredstava. Povjerenstvo za provedbu Javnog natječaja će u tom slučaju povisiti iznos financijskih sredstava koja su dodijeljena programima za koje nije upućen prigovor, u skladu s kriterijima Javnog natječaja.
4. Iznimno, ako nakon uvažavanja prigovora prijava i dalje ima propust, ali koji odgovara definiciji otklonjivog propusta sukladno članku 9. ovih Uputa, Povjerenstvo za prigovore će pozvati prijavitelja da ispravi otklonjivi propust sukladno postupku iz istog članka ovih Uputa prije konačnog odlučivanja o dodjeli financijskih sredstava predmetnom programu.

Konačni rezultati

Članak 16.

1. Nakon što Povjerenstvo za prigovore odluči o prigovorima, Skupština Studentskog zbora utvrđuje prijedlog konačnih rezultata Javnog natječaja, sukladno odredbama Statuta Studentskog zbora.
2. Nakon što Studentski zbor utvrdi prijedlog konačnih rezultata, Senat Sveučilišta donosi konačne rezultate Javnog natječaja, koji se objavljuju na mrežnim stranicama Studentskog zbora i Sveučilišta.
3. Konačni rezultati sadrže sve što sadrže i privremeni rezultati, sukladno članku 14. stavku 2. ovih Uputa.
4. Konačni rezultati Javnog natječaja se smatraju planom financiranja studentskih aktivnosti.

**6) Doznačavanje i korištenje financijskih sredstava**

Doznačavanje financijskih sredstava

Članak 17.

1. Financijska sredstva dodijeljena na temelju Javnog natječaja doznačuje Sveučilište na račun sastavnice na kojoj studira prijavitelj programa, odnosno zastupnik studentske organizacije koji je prijavio program u ime te studentske organizacije.
2. Studentska organizacija i studenti slobodno raspolažu doznačenim financijskim sredstvima na računu sastavnice, u skladu sa Zakonom, Statutom Studentskog zbora, ovim Uputama, proračunom Studentskog zbora i važećim propisima sastavnice.

Način korištenja financijskih sredstava

Članak 18.

1. Dobitnici financijskih sredstava iz ovog Javnog natječaja dužni su sredstva trošiti namjenski i u zadanom roku, odnosno samo za prihvatljive troškove koje su odobreni sukladno konačnim rezultatima Javnog natječaja.
2. Zabranjeno je dvostruko financiranje istih troškova. U slučaju da prijavitelj ostvari drugi izvor pokrića određenog troška, on je dužan vratiti Sveučilištu odobrena financijska sredstva u odgovarajućem iznosu.
3. Zabranjeno je ostvarivanje zarade na programima koji se financiraju putem ovog Javnog natječaja.

Obveze dobitnika financijskih sredstava

Članak 19.

1. Dobitnici financijskih sredstava iz ovog Javnog natječaja dužni su dostaviti Studentskom zboru i sastavnici izvješće o provedbi programa do 1. veljače tekuće kalendarske godine za programe održane u prethodnoj kalendarskoj godini.
2. Obrazac izvješća o provedbi programa objavljuje se uz konačne rezultate Javnog natječaja, a mora sadržavati opisni dio, financijski dio (na što su potrošena odobrena financijska sredstva) i račune kojima se dokazuje namjenska potrošnja financijskih sredstava.
3. Programi koji su financirani putem ovog javnog natječaja dužni su isticati Studentnski zbora kao pokrovitelja programa, odnosno logotip Studentskog zbora.

Zagreb, 2. srpnja 2025.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Gordan Kragić, Predsjednik

Studentski zbor Sveučilišta u Zagrebu